b'\n_START_ARTICLE_\nMonaco\n_START_SECTION_\nMaantiede\n_START_PARAGRAPH_\nMonaco on maailman toiseksi pienin itsen\xc3\xa4inen valtio Vatikaanin j\xc3\xa4lkeen. Se sijaitsee Alppien juurella V\xc3\xa4limeren rannalla l\xc3\xa4hell\xc3\xa4 Italian rajaa 18 kilometri\xc3\xa4 Nizzasta it\xc3\xa4\xc3\xa4n ja on Ranskan ymp\xc3\xa4r\xc3\xb6im\xc3\xa4 kolmesta ilmansuunnasta. Monacon korkein kohta on Chemin des R\xc3\xa9voires (161 metri\xc3\xa4), joka on Mont Agel -vuoren rinteell\xc3\xa4. Vuoren huippu on Ranskan puolella._NEWLINE_Hallinnollisesti Monaco on jaettu seitsem\xc3\xa4\xc3\xa4n kaupunginosaan (quartiers) ja kahteen sektoriin (secteurs). Nykyinen, vuoden 2013 jako perustuu historialliseen neliosaiseen jakoon._NEWLINE_Matkailun kannalta Monaco voidaan jakaa kuuteen alueeseen. Fontvieille on merelt\xc3\xa4 vallattu alue, jossa on asuntoja, toimistoja, ostoskeskuksia ja teollisuutta. My\xc3\xb6s helikopterikentt\xc3\xa4 sijaitsee Fontvielless\xc3\xa4. Monaco-Ville on vanhakaupunki V\xc3\xa4limereen ty\xc3\xb6ntyv\xc3\xa4ll\xc3\xa4 kallioniemell\xc3\xa4. Siell\xc3\xa4 on k\xc3\xa4velykatuja ja ruhtinaan palatsi. Moneghetti yhdess\xc3\xa4 Jardin exotiquen kanssa on huviloiden, oliivipuiden ja puistojen muodostama esikaupunkialue. Condamine on perinteist\xc3\xa4 ostosaluetta. Monte Carlossa on kuuluisa kasino puutarhoineen sek\xc3\xa4 korkeita hotellirakennuksia. Larvottossa voi uida, tehd\xc3\xa4 ostoksia ja sy\xc3\xb6d\xc3\xa4 alueen monissa ravintoloissa._NEWLINE_Ruhtinaskunta tunnetaan kauniista maisemistaan ja lauhkeasta ilmastostaan. Keskim\xc3\xa4\xc3\xa4r\xc3\xa4inen minimil\xc3\xa4mp\xc3\xb6tila tammi- ja helmikuussa on 8 celsiusastetta; hein\xc3\xa4- ja elokuussa keskim\xc3\xa4\xc3\xa4r\xc3\xa4inen maksimil\xc3\xa4mp\xc3\xb6tila on 26 celsiusastetta. Merituuli viilent\xc3\xa4\xc3\xa4 kuumimpia kes\xc3\xa4p\xc3\xa4iv\xc3\xa4. Vuoden sadem\xc3\xa4\xc3\xa4r\xc3\xa4 on noin 770\xc2\xa0mm; poutap\xc3\xa4ivi\xc3\xa4 on vuodessa noin 300.\n_START_SECTION_\nTalous\n_START_PARAGRAPH_\nMonacon p\xc3\xa4\xc3\xa4asiallinen tulonl\xc3\xa4hde on matkailu. Se alkoi kehitty\xc3\xa4 1800-luvulla, kun maassa avattiin kasino ja rautatieyhteys Ranskaan. Lis\xc3\xa4ksi maan vetovoima perustuu alhaiseen verotukseen, joka houkuttelee Monacoon rikkaita veropakolaisia. Monacossa ei ole lainkaan tuloveroa, arvonlis\xc3\xa4vero on noin 20\xc2\xa0% ja yritysten voittoja verotetaan 33\xc2\xa0%. Monacoa on pidetty rahanpesun keskuksena. Se p\xc3\xa4\xc3\xa4si pois OECD:n harmaalta listalta vuonna 2009._NEWLINE_Monacoon tuodaan s\xc3\xa4hk\xc3\xb6\xc3\xa4 Ranskan puolelta. Keitt\xc3\xa4miseen ja l\xc3\xa4mmitt\xc3\xa4miseen k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa maakaasua._NEWLINE_Monacossa on 77\xc2\xa0km teit\xc3\xa4, yksi helikopterikentt\xc3\xa4 ja satama. Prince Pierren rautatieasemalle liikenn\xc3\xb6i ranskalainen junayhti\xc3\xb6 SNCF. Sis\xc3\xa4ist\xc3\xa4 liikennett\xc3\xa4 hoitavat bussit ja taksit.\n_START_SECTION_\nV\xc3\xa4est\xc3\xb6\n_START_PARAGRAPH_\nMonaco on maailman tiheimmin asuttu valtio. Monacolaiset ovat v\xc3\xa4hemmist\xc3\xb6n\xc3\xa4 ja suurin osa (47\xc2\xa0%) asukkaista on ranskalaisia. Monacolaisia ja italialaisia on molempia 16\xc2\xa0% ja loput 21\xc2\xa0% edustavat 125:t\xc3\xa4 eri kansallisuutta._NEWLINE_Ranska on ainoa virallinen kieli, mutta englanti, italia ja paikallinen monegassi ovat my\xc3\xb6s yleisesti k\xc3\xa4ytettyj\xc3\xa4. Lukutaitoisuus on 99 prosenttia. Yleisin uskonto on katolisuus, jota harjoittaa 90\xc2\xa0% v\xc3\xa4est\xc3\xb6st\xc3\xa4.\n_START_SECTION_\nKulttuuri\n_START_PARAGRAPH_\nMonaco on tunnettu l\xc3\xa4hinn\xc3\xa4 autokilpailuista ja kasinoista. Monacon oseanografinen museo on yksi maailman parhaista, samoin museon akvaario._NEWLINE_Monacon ruokakulttuuri on sekoitus ranskalaista ja italialaista keitti\xc3\xb6t\xc3\xa4. Paikallisia tuotteita, kalaa ja \xc3\xa4yri\xc3\xa4isi\xc3\xa4 k\xc3\xa4ytet\xc3\xa4\xc3\xa4n paljon. Tyypillisesti aamiainen on pieni, kun taas lounaalla ja p\xc3\xa4iv\xc3\xa4llisell\xc3\xa4 on useita ruokalajeja._NEWLINE_Monaco on osallistunut Eurovision laulukilpailuun vuosina 1959\xe2\x80\x931979 ja 2004\xe2\x80\x932006 sek\xc3\xa4 voittanut sen vuonna 1971.\n_START_SECTION_\nUrheilu\n_START_PARAGRAPH_\nMonacon kaduilla ajettava Formula 1 -luokan Monacon Grand Prix on yksi autourheilun arvostetuimmista vuosittaisista kilpailuista, samoin kuin yleens\xc3\xa4 alkuvuonna j\xc3\xa4rjestett\xc3\xa4v\xc3\xa4 Monte Carlo -ralli._NEWLINE_Monacosta on kotoisin jalkapalloseura AS Monaco, joka pelaa Ranskan Ligue 1:ssa. Seuran kotistadionina toimii Fontvieilless\xc3\xa4 sijaitseva 18\xc2\xa0500 -paikkainen Stade Louis II. Stade Louis II:lla j\xc3\xa4rjestet\xc3\xa4\xc3\xa4n jalkapallon vuosittainen UEFA Super Cup, jossa kohtaavat Mestarien liigan ja Eurooppa-liigan voittajat, sek\xc3\xa4 yleisurheilun Timanttiliigan osakilpailu Herculis._NEWLINE_Monte Carlossa pelataan my\xc3\xb6s joka vuosi (usein huhtikuussa) tenniksen ATP Masters -sarjan turnaus._NEWLINE_Monaco on osallistunut olympialaisiin vuodesta 1920, yleens\xc3\xa4 alle kymmenen urheilijan joukkueella. Monacon olympiaurheilijat eiv\xc3\xa4t ole sijoittuneet palkintosijoille, mutta olympialaisten taidekilpailussa monacolainen Julien M\xc3\xa9d\xc3\xa9cin sijoittui pronssille vuonna 1924.'